23.11.2022
EL
Επίσημη Εφημερίδα της Ευρωπαϊκής Ένωσης
L 303/13
(9)
Κατά συνέπεια, δεδομένων των δυσκολιών για την περαιτέρω αύξηση της επιλεκτικότητας και του ελάχιστου όγκου απορρίψεων που προσδιορίζονται από την ΕΤΟΕΑ, η εξαίρεση θα πρέπει να χορηγηθεί έως τις 31 Δεκεμβρίου 2023, γεγονός που θα επιτρέψει επίσης στα κράτη μέλη να προβούν στις σχετικές μελέτες που θα οδηγήσουν τελικά σε βελτίωση των γνώσεων σχετικά με το απόθεμα.
(10)
Με το άρθρο 13 παράγραφος 1 στοιχείο α) του κατ’ εξουσιοδότηση κανονισμού (ΕΕ) 2020/2015 χορηγήθηκε εξαίρεση de minimis για το νταούκι Ατλαντικού (Merlangius merlangus), με ανώτατο όριο το 5 % των συνολικών ετήσιων αλιευμάτων του εν λόγω είδους με σκάφη που χρησιμοποιούν τράτες βυθού και γρίπους με μέγεθος ματιών ίσο με ή μεγαλύτερο από 80 mm (OTB, OTT, OT, PTB, PT, SSC, SDN, SPR, SX, SV, TBN, TBS, TB, TX), πελαγικές τράτες (OTM, PTM) και δοκότρατες (BT2) με μέγεθος ματιών 80 έως 119 mm στις διαιρέσεις ICES 7b έως 7k.
(11)
Με την κοινή σύσταση ζητήθηκε παράταση της εν λόγω εξαίρεσης έως τις 31 Δεκεμβρίου 2023, που θα εφαρμοστεί στις διαιρέσεις ICES 7d και 7e.
(12)
Η ΕΤΟΕΑ επισήμανε ότι, ελλείψει δεδομένων σχετικά με τα αλιεύματα για όλα τα κράτη μέλη που συμμετέχουν στον στόλο, δεν είναι δυνατό να αξιολογηθεί πλήρως ο αντίκτυπος της εξαίρεσης, αλλά αναγνωρίζει τις συνεχιζόμενες προσπάθειες των κρατών μελών στα ΒΔΥ για τη βελτίωση της επιλεκτικότητας στους σχετικούς τύπους αλιείας.
Ωστόσο, η ΕΤΟΕΑ επαναλαμβάνει ότι η μείωση της θνησιμότητας λόγω αλιείας για το νταούκι Ατλαντικού στην Κελτική Θάλασσα θα πρέπει να αποτελεί προτεραιότητα.
(13)
Για τους λόγους που παρέθεσε η ΕΤΟΕΑ, με τους οποίους η Επιτροπή συμφωνεί, και ιδίως λόγω του περιορισμένου γεωγραφικού πεδίου εφαρμογής (διαιρέσεις ICES 7d και 7e) της αναθεωρημένης εξαίρεσης το οποίο, σε σύγκριση με τα τελευταία δύο έτη, δεν περιλαμβάνει τις περιοχές αλιείας (διαιρέσεις ICES 7b, 7c και 7f έως 7k) στις οποίες αλιεύεται το νταούκι Ατλαντικού στην Κελτική Θάλασσα και τις περιορίζει στις περιοχές όπου αλιεύεται κυρίως το νταούκι Ατλαντικού στη Βόρεια Θάλασσα, η εξαίρεση θα πρέπει να χορηγηθεί έως τις 31 Δεκεμβρίου 2023.
Επιπλέον, και με σκοπό να διασφαλιστεί η στενή παρακολούθηση της εξαίρεσης αυτής, τα κράτη μέλη καλούνται να διασφαλίσουν την αυστηρή παρακολούθηση της εξαίρεσης και να συλλέξουν τα σχετικά δεδομένα για τις απορρίψεις που θα πρέπει να υποβληθούν στην Επιτροπή πριν από την 1η Μαΐου 2023.
(14)
Με το άρθρο 13 παράγραφος 1 στοιχείο ζ) του κατ’ εξουσιοδότηση κανονισμού (ΕΕ) 2020/2015 χορηγήθηκε, έως τις 31 Δεκεμβρίου 2022, εξαίρεση de minimis για τη ζαγκέτα (Lepidorhombus spp.) κάτω του ελάχιστου μεγέθους αναφοράς διατήρησης, με ανώτατο όριο το 4 % των συνολικών ετήσιων αλιευμάτων του εν λόγω είδους με σκάφη που χρησιμοποιούν δοκότρατες μεγέθους ματιών 80 έως 119 mm (BT2) στην υποπεριοχή ICES 7· και με σκάφη που χρησιμοποιούν τράτες βυθού (OTT, OTB, TBS, TBN, TB, PTB, OT, PT, TX) υπό τις ακόλουθες προϋποθέσεις: — στις διαιρέσεις ICES 7f, 7g, στο τμήμα 7h βόρεια του γεωγραφικού πλάτους 49° 30′ Β και στο τμήμα της 7j βόρεια του γεωγραφικού πλάτους 49° 30′ Β και ανατολικά του γεωγραφικού μήκους 11° Δ, για τα σκάφη TR2 με αλιεύματα που περιέχουν νταούκι Ατλαντικού σε ποσοστό μεγαλύτερο του 55 % ή συνδυασμό πεσκαντρίτσας, μπακαλιάρου μερλούκιου ή ζαγκέτας σε ποσοστό 55 %, — στην υποπεριοχή ICES 7, εκτός της προαναφερθείσας περιοχής, για τα σκάφη TR2.
(15)
Με την κοινή σύσταση ζητήθηκε παράταση της εν λόγω εξαίρεσης έως τις 31 Δεκεμβρίου 2023.
(16)
Η ΕΤΟΕΑ επισήμανε ότι ο αντίκτυπος της εξαίρεσης ήταν περιορισμένος και ότι τα συμπληρωματικά στοιχεία που υπέβαλαν τα κράτη μέλη ΒΔΥ δείχνουν ότι ο όγκος απορρίψεων που παράγονται από μέρος των στόλων που καλύπτονται από την εν λόγω εξαίρεση είναι περιορισμένος.
(17)
Ως εκ τούτου, για τους λόγους που παρέθεσε η ΕΤΟΕΑ, με τους οποίους η Επιτροπή συμφωνεί, η εξαίρεση θα πρέπει να χορηγηθεί έως τις 31 Δεκεμβρίου 2023 και, με τον τρόπο αυτόν, θα προβλεφθεί επίσης επαρκής χρόνος για τη συγκέντρωση πρόσθετων στοιχείων σχετικά με τα αλιεύματα και τις απορρίψεις χωριστά για τους στόλους για τους οποίους δεν υπάρχουν επαρκή στοιχεία.
Τα κράτη μέλη καλούνται να υποβάλουν αυτά τα πρόσθετα στοιχεία προς αξιολόγηση από την ΕΤΟΕΑ το αργότερο έως την 1η Μαΐου 2023.
(18)
Με το άρθρο 13 παράγραφος 1 στοιχείο η) του κατ’ εξουσιοδότηση κανονισμού (ΕΕ) 2020/2015 χορηγήθηκε, έως τις 31 Δεκεμβρίου 2022, εξαίρεση de minimis για τη γλώσσα (Solea solea), με ανώτατο όριο το 3 %, των συνολικών ετήσιων αλιευμάτων του εν λόγω είδους που πραγματοποιήθηκαν με σκάφη που χρησιμοποιούν δοκότρατες μεγέθους ματιών 80 έως 119 mm (BT2) με αυξημένη επιλεκτικότητα (φύλλο Flemish) στη διαίρεση ICES 7a.
(19)
Με την κοινή σύσταση ζητήθηκε παράταση της εν λόγω εξαίρεσης έως τις 31 Δεκεμβρίου 2023.
(20)
Η ΕΤΟΕΑ επισήμανε ότι η βελτίωση που επιτεύχθηκε με τη χρήση πιο επιλεκτικών εργαλείων έχει οδηγήσει σε σημαντική μείωση των ανεπιθύμητων αλιευμάτων μεγέθους μικρότερου του κανονικού και των όγκων απορρίψεων που είναι επί του παρόντος ελάχιστοι.